Diari Oficial de la Generalitat Valenciana


Sumari del DOGV 10173, del 05-12-2024 (2024/12518)

DECRET 175/2024, de 3 de desembre, del Consell, pel qual es denega la sol·licitud d’alteració parcial dels termes municipals de Dénia i els Poblets
---------------------------------------------------------------------------------------------------------------------------------------------------

### Dades del document

Número de DOGV
:   10151

Data del DOGV
:   05-12-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/12970

CVE
:   XDET-H-2564-48610

Data del document
:   03-12-2024

Organisme emissor
:   Presidència de la Generalitat

Tipus de document
:   Decret

Descriptors 

:   * Dénia
    * Poblets, els
    * administració local

PREÀMBUL

D'acord amb el que es disposa en l’article 14 de la Llei 8/2010, de 23 de juny, de la Generalitat, de règim local de la Comunitat Valenciana, en relació amb els articles 9.1.a), 10 i 14 del Reial decret 1690/1986, d'11 de juliol, pel qual s'aprova el Reglament de Població i Demarcació Territorial de les Entitats Locals, l'ajuntament dels Poblets va iniciar, mitjançant un acord del Ple de data 4 de novembre de 2019, un expedient d'alteració parcial dels termes municipals de Dénia i els Poblets consistent en la segregació de part del terme municipal de Dénia, per a la seua annexió al terme municipal dels Poblets.

L'alteració parcial del terme municipal que planteja l'ajuntament dels Poblets té, com a antecedent, el conflicte que s'arrossega des del 17 de setembre de 1976, quan les comissions dels ajuntaments dels Poblets i Dénia van subscriure una acta de reconeixement de la línia de terme entre tots dos municipis, a instàncies de l’Institut Geogràfic Nacional, amb motiu de la fusió voluntària dels municipis de Setla-Mirarrosa i Miraflor (hui els Poblets) i que amb el pas del temps ha anat afectant el tram comprés entre les fites segona i tercera de la línia límit entre els termes municipals de Dénia i els Poblets .

A causa de les controvèrsies generades al llarg del temps, es va iniciar, a instàncies de l'ajuntament dels Poblets, per un acord del Ple de data 4 de novembre de 2019, un expedient d'alteració parcial dels termes municipals de Dénia i els Poblets, consistent en la segregació de part del terme municipal de Dénia, per a la seua annexió al terme municipal dels Poblets.

El procediment seguit per l'Ajuntament dels Poblets ha complit tots els requisits de procediment i de documentació exigida per la legislació aplicable.

L'Ajuntament dels Poblets justifica la proposta de l'alteració de termes en les causes previstes en l'article 16.1, apartats a) i c), de la Llei 8/2010, de 23 de juny, de la Generalitat, de règim local de la Comunitat Valenciana.

No ha existit acord entre els municipis afectats, els Poblets i Dénia, i este últim ha manifestat, en totes les fases del procediment, la seua oposició al procediment d'alteració parcial dels termes municipals, proposat per l'Ajuntament dels Poblets, per no concórrer les causes justificatives al·legades.

Una vegada tramitat l'expedient en seu municipal. es va rebre, amb la documentació que l'integra, en la Direcció General d'Administració Local, i es va prosseguir la tramitació del corresponent procediment administratiu, i es van sol·licitar els informes preceptius del Consell Tècnic de Delimitació Territorial i de la Diputació Provincial corresponent i el dictamen del Consell Jurídic Consultiu de la Comunitat Valenciana, en compliment del que es preveu per l'article 14.4 de la Llei 8/2010, de 23 de juny, de la Generalitat, de règim local de la Comunitat Valenciana.

Consten en l'expedient un informe desfavorable adoptat pel Ple de la Diputació Provincial d'Alacant, en la sessió ordinària celebrada el dia 3 d’octubre de 2023, així com un informe desfavorable del Consell Tècnic de Delimitació Territorial, de data 8 de març de 2024.

Tramitat el corresponent procediment administratiu, la Direcció General d'Administració Local va formular proposta de resolució en el sentit de denegar esta segregació, ja que de l'actuat en el procediment es conclou que no resulten acreditades les causes justificatives al·legades per l’Ajuntament dels Poblets. No procedix admetre com a justificació de l'alteració dels termes municipals, l'al·legada com a confusió de nuclis de població a conseqüència del desenrotllament urbanístic i prevista en l'article 16.1.a) de la Llei 8/2010, citada. De la documentació tècnica aportada, no queda acreditat que la confusió de tots dos nuclis de població s'haja produït a conseqüència d'un desenrotllament urbanístic, perquè ha sigut l'acció d'un fenomen natural, com ho és l'avanç de la mar sobre la costa, el que ha provocat la confusió de la línia límit entre les fites indicades. I a més la Resolució d'1 de desembre de 2022, del director de l'Institut Cartogràfic Valencià, per la qual s'aprova la millora en la precisió geomètrica de la línia límit entre els municipis de Dénia i els Poblets  (DOGV 9492, 19.12.2022) ha solucionat la confusió de la línia límit entre tots dos termes, procedint a marcar les coordenades de les fites que delimiten tots dos termes municipals.

Pel que respecta al supòsit contemplat en l'apartat c) de l'article 16.1 de la Llei 8/2010, «existència de condicions econòmiques, administratives o de qualsevol altre caràcter que pogueren fer-la necessària o convenient», tampoc no s'acredita en l'expedient la existència d'estes condicions. D'una banda, l'ajuntament promotor de l'expedient argumenta la justificació d'esta circumstància en un greu problema quant al manteniment i neteja de la platja de l'Almadrava, per no realitzar-se per part de l’Ajuntament de Dénia les labors de conservació i manteniment que té assumides. D'un altre costat, argumenta que han deixat de concórrer les circumstàncies i raons històriques que van motivar la primigènia delimitació de termes en la zona de la platja de l'Almadrava que permetia que Dénia tinguera un pas històric integrat en el seu terme municipal que possibilitava als pescadors col·locar les seues xarxes estratègicament (sistema de l'Almadrava) per a canalitzar els bancs de tonyina fins a les aigües poc profundes.

Per tant, no concorre la justificació a la qual es referix l'apartat c) de l'article 16 de la Llei 8/2010. La possible disfuncionalitat que fins ara s'ha pogut estar produint en la prestació del servici de neteja de la platja pot ser atesa a través de les fórmules legals i tècniques administratives previstes en la legislació vigent per a la millor atenció de la prestació de servicis i manteniment d'infraestructures, atenent sempre un adequat exercici de relacions interadministratives entre tots dos municipis. L'argumentació exposada no porta necessàriament a l'alteració d'un dels elements que definixen la realitat municipal, com és el territori, com a manteniment material d'una entitat política i social, el municipi i de la seua identitat històrica com a poble.

Tampoc consta acreditat que la proposta de segregació responga a l'interés públic autonòmic, tal com es prescriu en l'article 7 de la Llei 8/2010, de la Generalitat, esmentada, ja que en la tramitació de tot l'expedient ha de quedar garantit l'interés públic o interés general, tant per l'entitat local promotora, com per l'òrgan autonòmic, per la qual cosa no poden valorar-se els supòsits que justifiquen l'alteració parcial dels termes municipals des del punt de vista dels interessos, únics i exclusius, del municipi promotor. El que ha de prevaldre no és l'interés general segons la visió o interpretació efectuada per només un dels ajuntaments, sinó el veritable interés general.

A més, es contravé el que es disposa en l'article 5.2 de la Llei 8/2010, de 23 de juny, de la Generalitat, de règim local de la Comunitat Valenciana que establix: «El terme municipal que haurà de ser continu, excepcionalment podrà mantindre situacions de discontinuïtat. Els ajuntaments hauran d'adoptar les iniciatives necessàries per a eliminar qualsevol disfunció que en eixe sentit els afecte». Atés que la discontinuïtat plantejada no es trobava reconeguda a l'entrada en vigor de la citada Llei i únicament caldria plantejar-se un supòsit de confusió de la línia límit entre tots dos termes, això aspecte que va quedar resolt mitjançant la Resolució d'1 de desembre de 2022, del director de l'Institut Cartogràfic Valencià, per la qual s'aprova la millora en la precisió geomètrica de la línia límit entre els municipis de Dénia i els Poblets .

La resolució definitiva del procediment ha d’adoptar la forma de decret del Consell, d'acord amb el que es disposa en l'article 14.5 de la Llei 8/2010, de règim local de la Comunitat Valenciana.

Per tot el que antecedix, segons el que es disposa en els articles 33 de la Llei 5/1983, de 30 de desembre, del Consell, i 14 de la Llei 8/2010, de règim local de la Comunitat Valenciana, a proposta del president  de la Generalitat, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en reunió celebrada el 3 de desembre de 2024,

DECRETE

*Article únic. Denegació de la sol·licitud de l'alteració proposada*

Denegar la sol·licitud d'alteració parcial dels termes municipals dels Poblets i Dénia instada per l'Ajuntament dels Poblets per no concórrer cap de les causes justificatives de necessitat previstes en la legislació vigent.

DISPOSICIÓ FINAL

*Única. Efectes*

El present decret produirà efectes des del mateix dia de la seua publicació en el *Diari Oficial de la Generalitat Valenciana*.

Contra el present decret, les persones interessades podran interposar, directament, un recurs contenciós administratiu en el termini de dos mesos a partir de l'endemà de la seua publicació en el *Diari Oficial de la Generalitat Valenciana*, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es disposa en l'article 10 i 46 de la Llei reguladora de la jurisdicció contenciosa administrativa, o bé, potestativament, un recurs de reposició davant el Consell, en el termini d'un mes des de l'endemà de la publicació del present decret en el *Diari Oficial de la Generalitat Valenciana*, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.

En el cas que la interessada siga una Administració Pública no es pot interposar un recurs en via administrativa, sense perjuí del que es disposa en l'article 44 de la Llei 29/1998, de 13 de juliol, segons el qual l’Administració recurrent podrà requerir prèviament esta Administració perquè s'anul·le o revoque el present acte, en el termini de dos mesos comptats des de l'endemà de la seua notificació o publicació, si és el cas, en el *Diari Oficial de la Generalitat Valenciana*.

Tot això sense perjuí que les persones interessades puguen exercitar qualsevol altra via que estimen oportuna.

  

València, 3 de desembre de 2024

Carlos Mazón Guixot

President de la Generalitat